Die sage oor die jag van wild in die buffergebied van die Krugerwildtuin het verlede maand weer opgevlam – soos in 2006.
Die sneller vir die huidige debat is getrek deur ’n Amerikaanse jagter wat glo R1 miljoen aan Umbabat betaal het om ’n leeu te jag. Dat die leeu met aas uit die Krugerwildtuin na Umbabat gelok is, het die gemoedere verder laat opvlam.
Baie toeriste met wie ek gepraat het, is nie daarvan bewus dat jag by hierdie “ekobestemmings” plaasvind nie. Dié private, luukse reservate word gewoonlik deur ryk Europeërs besoek. Min Suid-Afrikaanse besoekers aan die Krugerwildtuin is voorts daarvan bewus dat ’n olifant wat hulle sien, dalk die volgende dag deur ’n grootwildjagter platgetrek gaan word.
Die vraag bly, wie is nou eintlik die eienaars van die diere? Is dit nie alle Suid-Afrikaners nie? Dit is dus niks minder as reg nie dat die duistere “ooreenkoms” wat destyds tussen die APNR en die Wildtuin gesluit is, blootgelê en aan ’n openbare debat onderwerp word. Niemand wil tog regtig sien dat die heining weer opgerig word en wild só ingeperk word nie.
’n Ander netelige kwessie wat deel is van die huidige debat is die volgehoue stilswye van die MTPA oor die identiteit van die betrokke leeu en van die jagter.
Soos Annelie Botes (27.06) het ons ook die afgelope naweek die Oos-Kaapse platteland besoek toe ek tydens die oggenddiens die orrel in die pragtige NG kerk op my ou tuisdorp, Somerset-Oos, bespeel het.
Gelukkig was ons ervaring beter as dié van Annelie op Bedford, want Somerset-Oos lyk vir ons steeds na ’n trotse, netjiese dorp. Daar is sekerlik ook probleme, maar ons indruk is dat die wonings en tuine netjies is, die strate in ’n beter toestand as Cradock s’n en pragtig omsoom met bome, die Gill-skoolterrein met die indrukwekkende geboue, waaronder die graf van die legendariese mnr. Coppens en die Hannes Marais-paviljoen skoon en netjies, die sakelewe aktief, en dan die grootse NG kerkgebou wat duidelik goed onderhou word.
Baie mense het die diens bygewoon met ’n uitstekende preek deur ds. Chris du Raan. Die groot aantal gemeentekinders het ons beïndruk. Oënskynlik is hierdie nog ’n lewenskragtige gemeente met heelwat jonger lidmate.